นายกรัฐมนตรี ยืนยันเจ้าหน้าที่ระงับเหตุกราดยิงที่จังหวัดนครราชสีมา คำนึงถึงความปลอดภัยของประชาชนเป็นหลัก เตรียมถอดบทเรียนหาทางป้องปราม
นายกรัฐมนตรี ยืนยันเจ้าหน้าที่ระงับเหตุกราดยิงที่จังหวัดนครราชสีมา คำนึงถึงความปลอดภัยของประชาชนเป็นหลัก เตรียมถอดบทเรียนหาทางป้องปราม พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวว่า เหตุการณ์กราดยิงที่จังหวัดนครราชสีมา รัฐบาลโดยหน่วยงานที่เกี่ยวข้อง เร่งแก้ปัญหาและปฏิบัติตามขั้นตอน โดยคำนึงถึงความปลอดภัยของประชาชนเป็นหลัก เนื่องจากเป็นเหตุการณ์ที่ไม่เคยเกิดขึ้นมาก่อน และเป็นเหตุสุดวิสัย ซึ่งรัฐบาลปฏิเสธความรับผิดชอบไม่ได้นายกรัฐมนตรี ขออย่ามองว่า เจ้าหน้าที่ปฏิบัติงานล่าช้า แต่เพราะต้องคำนึงหลายปัจจัย เพื่อไม่ให้เกิดการสูญเสียมากที่สุด จนที่สุดต้องใช้อาวุธปะทะกัน จากนี้ต้องมาถอดบทเรียนหาแนวทางป้องกันและป้องปราม ทั้งการถอดบทเรียนมาตรการที่เจ้าหน้าที่ระงับเหตุและมาตรการดูแลคลังอาวุธ พร้อมกันนี้เบื้องต้นให้กรมสุขภาพจิตเข้าไปพูดคุยกับผู้บาดเจ็บและญาติผู้เสียชีวิต รวมถึงในค่ายทหารด้วย พร้อมกำชับผู้บังคับบัญชาให้ดูแลสภาพจิตใจของผู้ใต้บังคับบัญชานายกรัฐมนตรี กล่าวว่า เดินทางไปครั้งนี้แบ่งเป็น 2 ส่วนคือ ให้กำลังใจผู้สูญเสีย และผู้บาดเจ็บ ซึ่งต้องขอบคุณทุกส่วนที่ร่วมมือกัน รวมถึงแพทย์ พยาบาล สำหรับการเยียวยาผู้ได้รับบาดเจ็บและเสียชีวิตนั้น ยืนยันผู้บาดเจ็บไม่ต้องเสียค่ารักษาพยาบาล รวมถึงค่าจัดงานศพ ซึ่งรัฐบาลจะรับผิดชอบเอง ส่วนเจ้าหน้าที่ตำรวจที่เสียชีวิต มีการเลื่อนขั้นเงินเดือนและชั้นยศตามระเบียบกฏหมายนายกรัฐมนตรี ยอมรับว่า ประชาชนเรียกร้องให้มีการปฏิรูปสื่อ ซึ่งตนเองเป็นห่วง แต่ไม่ขอเข้าไปเกี่ยวข้อง เป็นหน้าที่ของสื่อที่ต้องมีจิตสำนึกในการปฏิบัติงาน เพื่อให้การทำงานของเจ้าหน้าที่ราบรื่น มิเช่นนั้นจะเป็นอันตราย ดังนั้นหากเกิดเหตุการณ์อันตราย ขอให้ฟังเจ้าหน้าที่ด้วย เพื่อการแก้ไขปัญหาที่ดีที่สุด